ລມຕ ​ຕ່າງປະ​ເທດ​ ສຫລ ສິ້ນສຸດ ກອງປະຊຸມກັບ ຜູ້ນໍາອີສຣາແອລ ແລະປາແລັສໄຕ
ທ່ານ ຈອນ ແຄຣີ ໄດ້​ສິ້ນ​ສຸດ​ ການ​ໂອ້ລົມ​ກັນ ​ກັບ​ບັນດາ​ຜູ້​ນໍາ ພາກຕາເວັນອອກກາງ ເລື້ອງການເຈລະຈາສັນຕິພາບ ແລະມຸ້ງໜ້າໄປຮ່ວມ ກອງປະຊຸມອາຊ່ຽນ ທີ່ບຣູໄນ.
ທ່ານ ຈອນ ແຄຣີ ລັດຖະມົນຕີຕ່າງປະເທດສະຫະລັດ ໄດ້ສິ້ນ ສຸດການ ພົບປະເຈລະຈາກັນຄົນລະເທື່ອ ເປັນເວລາຫຼາຍໆມື້ ກັບບັນດາຜູ້ນໍາອິສຣາແອລ ແລະປາແລັສໄຕ ກ່ຽວກັບການຮື້ ຟື້ນການເຈລະຈາສັນຕິພາບ ທີ່ໄດ້ຢຸດຊະງັກລົງໄປນັ້ນ ຫຼັງຈາກໄດ້ພົບປະກັບທ່ານ Mahmoud Abbas ປະທານາທິ ບໍດີປາແລັສໄຕ ທີ່ເມືອງ Ramallah ໃນວັນອາທິດມື້ນີ້ ທ່ານ ແຄຣີເວົ້າວ່າ ພວກທ່ານໄດ້ມີການສົນທະນາຫາລືກັນ ທີ່ເປັນ ໄປໃນທາງບວກຫຼາຍ ໃນໄລຍະສອງສາມມື້ຜ່ານມານີ້ ແຕ່ກໍ ຍັງມີບາງສິ່ງທີ່ຕ້ອງໄດ້ປະຕິບັດອີກຢູ່ ໃນຂະນະທີ່ຖະແຫຼງ ໂດຍມີທ່ານອັບບັສຢືນຢູ່ຄຽງຂ້າງນັ້ນ ທ່ານແຄຣີ ບອກພວກ ນັກຂ່າວວ່າ ພວກທ່ານທັງສອງຮູ້ສຶກໃນແງ່ດີກ່ຽວກັບທິດທາງ ຂອງການເຈລະຈາ ແຕ່ທ່ານກໍບໍ່ໄດ້ໃຫ້ລາຍລະອຽດໃດໆ ທ່ານແຄຣີ ແລະຜູ້ນໍາປາແລັສໄຕ ໄດ້ປະຊຸມກັນສອງບັ້ນກ່ອນໜ້ານີ້ ໃນບໍ່ເທົ່າໃດມື້ຜ່ານມາ ທີ່ປະເທດຈໍແດນ ທ່ານແຄຣີ ນັກການທູດລະດັບສູງສຸດຂອງອະເມຣິກາ ຍັງໄດ້ພົບປະກັນ ສາມຄັ້ງກັບທ່ານ Benjamin Netanyahu ນາຍົກລັດຖະມົນຕີອິສຣາແອລ ໂຮມທັງກອງປະຊຸມຫົກຊົ່ວໂມງບັ້ນນຶ່ງ ທີ່ສິ້ນສຸດລົງໃນຕອນເຊົ້າວັນອາທິດມື້ນີ້ ທ່ານແຄຣີ ມີກໍານົດອອກຈາກຂົງເຂດດັ່ງກ່າວໄປ ໃນຕອນບ່າຍວັນອາທິດມື້ນີ້ ເພື່ອເດີນ ທາງຕໍ່ໄປຍັງປະເທດບຣູໄນ ບ່ອນທີ່ທ່ານມີກໍານົດເຂົ້າຮ່ວມກອງປະຊຸມດ້ານຄວາມໝັ້ນ ຄົງຂົງເຂດເອເຊຍຕາເວັນອອກສຽງໃຕ້ ໃນວັນຈັນແລະວັນອັງຄານ ເຖິງແມ່ນຈະມີການຜັກດັນ ເພື່ອຮື້ຟື້ນການເຈລະຈາຄືນໃໝ່ກໍຕາມ ທ່ານແຄຣີກໍປະເຊີນກັບອຸບປະສັກສໍາຄັນຫຼາຍໆຢ່າງຢູ່ ເມື່ອວັນສຸກຜ່ານມານີ້ ກຸ່ມຮາມາສທີ່ປົກຄອງເຂດກາຊາ ໄດ້ຮຽກຮ້ອງໃຫ້ທ່ານ Mahmoud Abbas ປະຕິເສດຕໍ່ການເຈລະຈາ ທ່ານ Ismail Haniya ຜູ້ນໍາກຸ່ມຮາມາສ ເຕືອນທ່ານ ອັບບັສວ່າ ຢ່າຟ້າວຕົກລົງໄປໃນກັບດັກຂອງການເຈລະຈານັ້ນອີກ ໃນຕົ້ນອາທິດຜ່ານມານີ້ ອິສຣາແອລກໍໄດ້ປະກາດແຜນການທີ່ຈະສ້າງບ້ານໃໝ່ຫຼາຍສິບ ຫລັງ ຢູ່ເຂດນຶ່ງໃນກໍ້າຕາເວັນອອກຂອງນະຄອນ Jerusalem ຊຶ່ງໄດ້ສ້າງຄວາມໂມໂສໃຫ້ແກ່ເຈົ້າໜ້າທີ່ປາແລັສໄຕບາງຄົນ